ตลาดไอพีโอปิดที่ปรึกษาปรับตัวจับบจ.ขายหุ้นกู้
ตลาดหุ้นไอพีโอปิด APM มองหุ้นไม่แน่นอนลากยาวไปปี 2555 ปรับกลยุทธ์เน้นเป็นที่ปรึกษาการเงิน บจ.ใช้เครื่องมือการเงินระดมทุน
3 ต.ค. 2554

ตลาดหุ้นไอพีโอปิด APM มองหุ้นไม่แน่นอนลากยาวไปปี 2555 ปรับกลยุทธ์เน้นเป็นที่ปรึกษาการเงิน บจ.ใช้เครื่องมือการเงินระดมทุน 
นายสมภพ ศักดิ์พันธ์พนม ประธานเจ้าหน้าที่บริหาร บริษัท แอสแซท โปร แมเนจเม้นท์ (APM) บริษัทที่ปรึกษาทางการเงิน เปิดเผยว่า บริษัทประเมินว่าปัญหาวิกฤตเศรษฐกิจสหรัฐและยุโรปไม่สามารถแก้ไขได้เร็วและส่งผลกระทบในวงกว้างมีผลต่อการเคลื่อนย้ายเงินลงทุน รวมทั้งส่งผลจิตวิทยาตลาดเงินและตลาดทุนทั่วโลก จึงคาดว่าปีหน้าตลาดหุ้นจะผันผวนและไม่อยู่ในภาวะเสนอขายหุ้นให้ประชาชนครั้งแรก (ไอพีโอ) เพื่อนำบริษัทเข้าจดทะเบียนในตลาดหุ้น
บริษัทได้ปรับกลยุทธ์เป็นบริษัทที่ปรึกษาให้กับบริษัทจดทะเบียน (บจ.) ที่อยู่ในตลาดหุ้นแล้วต้องการเข้าถึงแหล่งเงินทุนหรือใช้เครื่องมือทางการเงินมากขึ้น จากเดิมที่บริษัทเน้นนำบริษัทใหม่ขายไอพีโอและนำเข้าจดทะเบียนในตลาดหุ้น
“บริษัทเริ่มปรับเปลี่ยนกลยุทธ์ตั้งแต่ปลายปีก่อนและเริ่มอย่างจริงจังปีนี้ เพราะเห็นอนาคตของหุ้นไอพีโออาจทำได้ยากขึ้นเนื่องจากภาวะตลาดไม่อำนวย ประกอบกับต้นทุนดอกเบี้ยเงินกู้ธนาคารยังอยู่ระดับสูง 67 % บจ.ควรใช้ความได้เปรียบที่อยู่ในตลาดหุ้นแล้วออกเครื่องมือทางการเงินที่มีต้นทุนต่ำ เช่น หุ้นกู้ หรือตั๋วเงินระยะสั้นแทน ขณะที่จะหันไปแนะนำการเพิ่มทุนแบบเสนอขายหุ้นสามัญทั่วไป (พีโอ) และแบบเฉพาะเจาะจง (พีพี) ก็อาจอยู่ในภาวะการเสนอขายที่ไม่คล่องตัวอีก”นายสมภพกล่าว 
นอกจากนั้น บริษัทพยายามเน้นลูกค้า บจ.เป็นรายอุตสาหกรรมมากขึ้น เช่น ธุรกิจพลังงานและธุรกิจที่เกี่ยวเนื่องพลังงาน โดยเฉพาะบริษัทที่ทำธุรกิจพลังงานแสงอาทิตย์เป็นหลัก เนื่องจากมีสัญญาณของอุตสาหกรรมที่ดี เพราะใช้พื้นที่และการลงทุนมากในช่วงเริ่มต้นแต่สามารถรับรู้รายได้ระยะยาว อีกทั้งมีพลังงานที่ส่งผลกระทบกับสิ่งแวดล้อมน้อยที่สุด
นายสมภพ กล่าวว่า ปีนี้บริษัทตั้งเป้าเป็นที่ปรึกษาบจ.ประมาณ 45 ราย มูลค่การระดมทุนทั้งหมด 4,000-5,000 ล้านบาท ซึ่งปัจจุบันทำได้แล้วกว่า 3,000 ล้านบาท โดยเทียบกับปีก่อนทำได้กว่า 1,000ล้านบาท ขณะที่ปีต่อไปตั้งเป้าไว้ที่ 5-10 ราย โดยมีมูลค่าการการออกเครื่องมือทางการเงินรายละ 500-1,000 ล้านบาท ซึ่งทั้งหมดจะมาทดแทนงานไอพีโอที่เคยมีปีละ 13 ราย โดยปี 2555 มีลูกค้าไอพีโอกลุ่มพลังงานพร้อมเข้าตลาดหลักทรัพย์เอ็มเอไอ 1 ราย
“แม้ปัจจุบันตลท.จะสนับสนุนให้บจ.ใช้เครื่องมือทางการเงินมากขึ้น แต่เจ้าหน้าที่ทางการเงินของบริษัท และบริษัทที่ปรึกษาทางการเงินก็ต้องปรับตัวให้บจ.แต่ละแห่งใช้ประโยชน์หลังเข้าตลาดหุ้นมากขึ้น ตั้งแต่เข้าถึงทุนและใช้เครื่องมือตลาดทุนเพื่อขยายกิจการให้เติบโตและสร้างผลตตอบแทนเพื่อจ่ายปันผลผู้ถือหุ้นให้มากที่สุด ซึ่งจุดแข็งที่เป็นกลยุทธ์ของ APM คือการขายไอเดีย ขายวิธีการ ขายบริการ และวิเคราะห์วิธีที่เหมาะสมให้กับลูกค้าแต่ละรายไป ไม่ว่าจะเป็น การออกวอร์แรนต์ การแตกพาร์ การเพิ่มทุน การออกหุ้นกู้ ฯลฯ”นายสมภพกล่าว
นายประเสริฐ ภัทรดิลก ประธานเจ้าหน้าที่บริษัท แอดไวเซอรี่ พลัส กล่าวว่า บริษัทไม่ได้ปรับกลยุทธ์โดยเชื่อว่าหุ้นไอพีโอการตอบรับดีหรือไม่ขึ้นกับที่ปรึกษาทางการเงินได้คัดเลือกบริษัทที่มีคุณสมบัติและปัจจัยพื้นฐานแข็งแกร่ง รวมทั้งวางกลยุทธ์ทำงานร่วมกันอย่างดีระหว่างที่ปรึกษาและบริษัทจัดจำหน่ายและรับประกันการจำหน่าย 
เมื่อวันที่ 29 ก.ย.ที่ผ่านมา หุ้นบริษัท เอเซีย พรีซิชั่น (APCS) เข้าซื้อขายในตลาดหลักทรัพย์ ราคาปิดที่ 5.25 บาท ต่ำกว่าราคาเสนอขายครั้งแรกที่ 5.45 บาท และล่าสุดปิดที่ 4.50 บาท คนจองซื้อที่ยังไม่ได้ขายหุ้นขาดทุนประมาณ 17.43%